Aanlyn foefie flous talle bekendes | Netwerk24
Deur Petrus Malherbe 23 Augustus 2019 05:30
Volgens die grap, wat in die vorm van ’n lang stuk teks op Instagram rondgestuur word, gaan dié gewilde sosiale netwerk nou begin om gebruikers se foto’s te gebruik sonder hul toestemming.
Dit sluit in foto’s wat hulle uitgewis het sowel as enige private boodskappe.
Die bewerings in die boodskap is onwaar en word reeds sedert 2012 sporadies op Instagram gedeel.
Van die bekendes wat vir die fopnuus geval het, sluit in die sanger Usher, die aktrise Julia Roberts en die regisseur Judd Apatow.
Die akteur Rob Lowe en Rick Perry, Amerikaanse minister van energie, het ook die boodskap op hul eie Instagram gedeel.
Facebook, wat Instagram besit, het in ’n verklaring bevestig die plasing is vals nuus en daar steek geen waarheid daarin nie.
Kortom gaan dit geen verskil maak of jy die boodskap deel nie, want Instagram gaan op dieselfde wyse met jou inhoud omgaan.
Luidens die sosiale netwerk se bepalings en voorwaardes hét hy beperkte regte tot gebruikers se foto’s, maar hulle besit dit nie.
“Ons maak nie aanspraak op eienaarskap van jou inhoud nie, maar jy gun ons die reg om dit te gebruik,” lui die bepalings en voorwaardes.
Sodra jy ’n foto uitvee, verbeur Instagram sy reg om dit te gebruik.
Die enigste geval waar Instagram van jou data met derdepartye sal deel, is ingevolge ’n hofbevel.
Verskeie van die bekendes wat vir die foefie geval het, het intussen die plasing verwyder.
Die vals plasing wat talle bekendes gedeel het. Foto:
Meer oor: Instagram | Julie Roberts | Rob Lowe | Rick Perry | Tegnologie | Fopnuus | Bekendes | Sosiale Media | Kopiereg